b'\n_START_ARTICLE_\nSuper Mario Galaxy\n_START_SECTION_\nKontroller\n_START_PARAGRAPH_\nSuper Mario Galaxy bygger p\xc3\xa5 kontrolloppsettet fra sine 3D-forgjengere, Super Mario 64 og Super Mario Sunshine. Som i disse spillene styres Mario ved \xc3\xa5 dytte p\xc3\xa5 kontrollspaken, som n\xc3\xa5 befinner seg p\xc3\xa5 \xc2\xabnunchuken\xc2\xbb. Jo hardere man dytter p\xc3\xa5 spaken desto fortere vil spillfiguren bevege seg. A-knappen brukes for \xc3\xa5 hoppe, og i kombinasjon med kontrollspaken kan spilleren aktivere flere forskjellige bevegelser og hopp, slik som baklengs saltomortale, det velkjente ekstra h\xc3\xb8ye trippelhoppet (med forlengs saltomortale), lengdehoppet og vegghopp (hvor Mario hopper oppover frem og tilbake mellom to vegger for dermed \xc3\xa5 n\xc3\xa5 ellers utilgjengelige h\xc3\xb8yder). Den velkjente \xc2\xabGround Pound\xc2\xbb-man\xc3\xb8veren hvor Mario stanser i lufta, setter seg i sittestilling og deretter smeller ned i bakken, gj\xc3\xb8r ham i stand til \xc3\xa5 \xc3\xb8delegge visse objekter, knuse fiender og utl\xc3\xb8se hendelser ved \xc3\xa5 sl\xc3\xa5 spesielle plugger ned i bakken. Mario kan ogs\xc3\xa5 l\xc3\xb8fte gjenstander og bruke dem som prosjektiler mot fiender og hindringer. Ved \xc3\xa5 riste p\xc3\xa5 Wii-fjernkontrollen kan spilleren utl\xc3\xb8se en man\xc3\xb8ver hvor Mario gj\xc3\xb8r en fast bevegelse med \xc3\xa5 snurre rundt med utstrakte armer og knyttede never. Med denne bevegelsen kan spilleren uskadeliggj\xc3\xb8re og drepe fiender, \xc3\xb8delegge visse gjenstander, kaste prosjektiler og utl\xc3\xb8se spesielle stjernekanoner som brukes for \xc3\xa5 forflytte seg fra planet til planet og til nye galakser.\n_START_SECTION_\nMilj\xc3\xb8\n_START_PARAGRAPH_\nSpillets handling utspiller seg i verdensrommet, og \xc2\xabnavlen\xc2\xbb i spillet er Rosalinas kometobservatorium. Herfra kan Mario ved hjelp av stedets stjernekanoner skyte seg mot forskjellige galakser rundt om i universet, disse fungerer som spillets baner. Observatoriet er delt opp i kupler (\xc2\xabdomes\xc2\xbb) som brukes til \xc3\xa5 observere bestemte galakser og planeter. Fra kuplene kan Mario skyte seg ut mot de galaksene som den dekker. Hver av disse banene inneholder et visst antall kraftstjerner som erverves ved \xc3\xa5 utf\xc3\xb8re forskjellige oppgaver, som kappl\xc3\xb8p, kamp mot ekstra sterke fiender (\xc2\xabbosser\xc2\xbb) og \xc3\xa5 l\xc3\xb8se g\xc3\xa5ter. Etter hvert som Mario finner flere kraftstjerner kan han skyte seg mot mer ytterliggende galakser som dekkes av kuppelen. Den ytterste galaksen i hver kuppel er en fiendebase hvor enten Bowser eller Bowser Jr. har bygget en reaktor som drives av en Megastjerne (\xc2\xabGrand Star\xc2\xbb), en st\xc3\xb8rre og kraftigere kraftstjerne. Her m\xc3\xa5 Mario nedkjempe en boss, og n\xc3\xa5r dette er gjort, f\xc3\xa5r han megastjernen, som gir Rosalinas observatorium nok kraft til \xc3\xa5 l\xc3\xa5se opp en ny kuppel med adgang til nye galakser.\n_START_SECTION_\nMottakelse\n_START_PARAGRAPH_\nSpillet har h\xc3\xb8stet sv\xc3\xa6rt gode kritiker fra spillanmeldelser. GameSpot ga spillet 9.5/10 og IGN ga spillet 9.7/10.'